Tehdasrakennuksen purku on käynnissä Hiedanrannassa – ensin irrotetaan kattila pala palalta alhaalta ylöspäin

Lielahden Hiedanrannan voimalaitosrakennuksen purku on käynnistynyt. Tällä hetkellä urakoitsija on purkamassa rakennuksen sisällä olevaa suurta kattilaa. –Pohja on purettuna, ja vasta sitten kun saamme kattilan pois rakennuksen sisältä, purkutyö alkaa näkyä ulospäin, kertoo urakoitsija Mevaset Oy:n toimitusjohtaja Esa Mäntylä . Kattilan poistaminen on sikäli haastavaa, että se puretaan alhaalta ylöspäin. Mäntylä arvioi, että purkutyö alkaa helmikuussa näkyä paremmin myös ohikulkijoille. –Purku on siinä mielessä haastava työ, että rakennus on korkea (37 metriä). Joudumme käyttämään nostureita ja robotteja, jotka nostetaan nosturin päähän. Muuten rakennelma on hyvin yksinkertainen. Kun kattila saadaan pois, rakennus on vain tyhjä kuutio ilman väliseiniä. Tiedossa ollut asbesti on purettu pois ennen muiden töiden aloittamista. Purkutyössä pitää kuitenkin noudattaa erityistä varovaisuutta mahdollisten piilorakenteiden osalta, sillä ne saattavat sisältää asbestia. –Sitä on tuon ikäisissä rakennuksissa aina, mutta tässä tapauksessa yllättävän vähän. Betonissa ei ole mitään ihmeellistä. Kattilan pohjalla on pieni määrä vanhaa polttotuhkaa, mutta sekin on ihan pelkkää tuhkaa, Mäntylä toteaa. Liki kuusi vuosikymmentä Itse purkutyö on aikataulussaan, ja se kestää huhtikuuhun asti. 37 metriä korkea voimalaitosrakennuksen osa on rakennettu vuonna 1960. Se on alueen korkein rakennus. Rakennus on betonirunkoinen. Sen ulkoseinät ovat kevytbetoniharkkoelementtejä. Voimalaitos on ollut tyhjillään Metsä Boardin eli silloisen M-realin lopetettua tehtaan toiminnan kymmenen vuotta sitten. Valmisteilla olevassa Hiedanrannan yleissuunnitelmassa ja sen pohjaksi laaditussa tehdasrakennusten konseptisuunnitelmassa voimalaitos esitetään korvattavaksi uudella korkealla rakennuksella. Kaupunki arvioi, että voimalaitoksen osa ei kuulu alueen arvokkaimpaan rakennuskantaan, vaikka se edustaa 1960-luvun taitteen modernia teollisuushistoriaa. Rakennusinventoinnissa sitä esitettiin säilytettäväksi tehdasalueen näkyvimpänä ja tehtaan prosessin kannalta keskeisenä rakennuksena. Pirkanmaan maakuntamuseo on kuitenkin todennut, että rakennuksen kunto huomioiden ei sen purkamiselle ole estettä. Kaupunki hankki Hiedanrannan alueen omistukseensa Metsä Boardilta vuonna 2014. Rakennuksia on vähitellen kunnostettu nykyistä käyttöä varten, ja huonokuntoisia rakennuksia on purettu.